《羁燕四十馀日归兴殊切口占赋归 其四》
宋代·汪梦斗

三间小屋枕山边，一缕沈烟谢老天。康节虽贫犹自乐，希夷当老只高眠。

道非日用常行外，心在吾身未有前。归去重参教透彻，何须更用羡神仙。

作者简介：梦斗字玉南，号杏山，绩溪人。理宗景定二年（一二六一）魁江东漕试，授江东制置司干官。度宗咸淳间为史馆编校，以事弃官归。宋亡，不仕。[1] 有北游集。后从事讲学以终。汪梦斗诗，以影印文渊阁《四库全书·北游集》为底本，校以明隆庆三年汪廷佐刊《北游诗集》（简称明刊本）。新辑集外诗附于卷末。